SKRIFTLIG FORESPØRGSEL E-0034/00

af Glenys Kinnock (PSE) til Kommissionen

(19. januar 2000)

Om: Glyphosats indvirkning på miljøet og biodiversiteten

Vil Kommissionen oplyse, hvilke undersøgelser der hidtil er foretaget for at klarlægge kemikaliet glyphosats indvirkning på miljøet og biodiversiteten?

Svar afgivet på Kommissionens vegne af David Byrne

(3. marts 2000)

Glyphosat er et plantebeskyttelsesmiddel, der for øjeblikket er under vurdering som led i det første vurderingsprogram for eksisterende aktive stoffer, der er indledt i medfør af Kommissionens forordning (EØF) nr. 3600/92 af 11. december 1992 om de nærmere bestemmelser for iværksættelsen af første fase af det arbejdsprogram, der er omhandlet i artikel 8, stk. 2, i direktiv 91/414/EØF om markedsføring af plantebeskyttelsesmidler(1). Formålet med vurderingen er at afgøre, om dette stof kan medtages på en positivliste over aktive stoffer (bilag 1 til direktiv 91/414/EØF af 15. juli 1991 om markedsføring af plantebeskyttelsesmidler(2)), der må bruges i plantebeskyttelsesmidler i Fællesskabet. I henhold til forordningen skal rapportøren fremsende alle oplysninger, der kræves i medfør af direktivet, herunder også miljøpåvirkninger. Disse oplysninger skulle inden den 30. april 1995 fremsendes til den rapporterende medlemsstat (for glyphosats vedkommende Tyskland). Samme frist var gældende for eventuelle interesserede parters fremsendelse af tekniske eller videnskabelige oplysninger vedrørende de farlige virkninger, som stoffet eller dets restkoncentrationer eventuelt kan have for menneskers og/eller dyrs sundhed og/eller for miljøet. Den rapporterende medlemsstat kontrollerede samtlige indgivne oplysninger vedrørende glyphosat og udarbejdede et udkast til rapport herom. Denne blev den 1. februar 1999 fremsendt til Kommissionen og medlemsstaterne.

I overensstemmelse med den sædvanlige praksis i forbindelse med forordningen blev rapporten umiddelbart videregivet til ekspertvurdering (peer-review) af specialister fra fem medlemsstater med henblik på en detaljeret bedømmelse af alle områder af menneskers sundhed og miljøsikkerhed. Der blev identificeret manglende oplysninger, og der blev anfordret, leveret og vurderet nye oplysninger. Processen gjorde det også muligt, at anden relevant ny information kunne tages i betragtning eller behandles under de påfølgende drøftelser inden for rammerne af Den Stående Komité for Plantesundhed og den arbejdsgrupper. Rapporten og resultaterne af ekspertvurderingen vil blive drøftet af alle medlemsstater i vurderingsarbejdsgruppen under Den Stående Komité for Plantesundhed. Afhængig af resultaterne vil Kommissionen efter rådføring med Den Videnskabelige Komité for Planter forelægge Den Stående Komité for Plantesundhed et udkast til afgørelse.

Herudover vil der, når afgørelsen er vedtaget, blive offentliggjort en undersøgelsesrapport med den vigtigste information (generel konklusion, særlige anvendelses- eller risikoforebyggelsesbetingelser, væsentlige identitetsmæssige, fysisk-kemiske, toksikologiske og miljømæssige sluteffekter).

Kommissionen har også som led i det andet og tredje rammeprogram for forskning og teknologisk udvikling samfinansieret to projekter omhandlende glyphosat. I et af projekterne undersøgtes interaktion mellem humussyrer og glyphosat på tre markeksperimentsteder med langfristede monokulturer (humle, vinmark, citrusfrugter). I et andet projekt søgte man at vurdere glyphosats indvirkning på jord- og vandkvalitet i forbindelse med tre forskellige jordbehandlingssystemer. Resultaterne af disse projekter kan fås ved henvendelse til Generaldirektoratet for Forskning.

(1) EFT L 366 af 15.12.1992.

(2) EFT L 230 af 19.8.1991.